เปิดเอกสารลับ IFEC ยันชัด “เสี่ยอ๋า” เอี่ยวค้ำประกัน “ดาราเทวี” เต็มๆ!
เปิดเอกสารลับ IFEC ยันชัด "เสี่ยอ๋า" เอี่ยวค้ำประกัน "ดาราเทวี" เต็มๆ!
13 ม.ค. 2560

เปิดเอกสารลับ IFEC ยันชัด “เสี่ยอ๋า” เอี่ยวค้ำประกัน “ดาราเทวี” เต็มๆ!
 
จากก่อนหน้านี้ กรณีบริษัทบริหารสินทรัพย์ โกลบอลวัน จำกัด ส่งหนังสือเรียกร้องให้ นายวิชัย ถาวรวัฒนยงค์ ประธานกรรมการ บริษัทอินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ชำระหนี้ตามสัญญาค้ำประกัน ซึ่ง นายวิชัย เป็นผู้ค้ำประกันหนี้ของ บริษัท โรงแรมดาราเทวี จำกัด ที่มีต่อบริษัทบริหารสินทรัพย์ดังกล่าวจำนวน 1.29 พันล้านบาท และนายวิชัยตกลงที่จะชำระหนี้จำนวน 340 ล้านบาท หากดาราเทวีผิดนัดชำระหนี้ นั้น
ล่าสุด ปรากฏเอกสารอีก 1 ฉบับ ออกโดยบริษัทที่ปรึกษากฎหมายของ โกลบอลวัน แสดงให้เห็นชัดเจนว่า นายวิชัย ไม่ใช้ผู้ค้ำประกันหนี้ของดาราเทวีแต่เพียงผู้เดียวหากแต่ยังปรากฏชื่อของ นายสิทธิชัย พรทรัพย์อนันต์ อดีตประธานเจ้าหน้าที่บริหาร IFEC เป็นผู้ค้ำประกันหนี้ดังกล่าวในวงเงินที่ต้องรับผิดชอบเท่ากันจำนวน 340 ล้านบาท อีก 1 รายด้วย โดยมีรายละเอียดดังต่อไปนี้  
ตามที่นายสิทธิชัย พรทรัพย์อนันต์ ได้เข้าทำสัญญาค้ำประกันการชำระหนี้ของบริษัท โรงแรมดาราเทวี จำกัด ในภาระหนี้ที่มีต่อบริษัทบริหารสินทรัพย์ โกลบอลวัน จำกัด ตามคำขอรับชำระหนี้และแผนฟื้นฟูกิจการของบริษัท โดยตกลงว่า หากดาราเทวีผิดนัดชำระหนี้ตามแผนฟื้นฟูกิจการและไม่สามารถจ่ายชำระหนี้ให้แก่บริษัทได้ครบจำนวน 1,290,000,000 บาท ภายในวันทำการสุดท้ายของเดือนธันวาคม 2559 นายสิทธิชัย ในฐานะผู้ค้ำประกันได้ตกลงชำระหนี้จำนวน 340,000,000 บาท ให้แก่บริษัท ดังรายละเอียดปรากฏตามสัญญาค้ำประกันและแผนฟื้นฟูกิจการก่อนหน้านี้
ทั้งนี้ บริษัทได้แจ้งให้ทราบว่า เนื่องจากภาระหนี้ที่ดาราเทวีจะต้องชำระให้แก่บริษัทตามข้อกำหนดของแผนฟื้นฟูกิจการเป็นจำนวนเงินค่อนข้างสูง ประกอบกับใกล้ครบกำหนดระยะเวลาในการชำระหนี้ตามที่แผนฟื้นฟูกิจการได้กำหนดไว้ บริษัทจึงได้มีหนังสือแจ้งไปยังดาราเทวี เพื่อเตรียมความพร้อมในการชำระหนี้ดังกล่าว พร้อมทั้งมีหนังสือฉบับนี้มายังนายสิทธิชัย เพื่อแจ้งให้ทราบล่วงหน้าถึงภาระหนี้ที่ต้องชำระตามสัญญาค้ำประกัน
อย่างไรก็ดี ในกรณีที่ดาราเทวี ไม่สามารถชำระหนี้ให้แก่บริษัทตามที่กำหนดไว้ภายในวันทำการสุดท้ายของเดือนธันวาคม 2559 และไม่มีการเจรจาทำความตกลงผ่อนผันให้มีการขยายระยะเวลาชำระหนี้ ดาราเทวีจะตกเป็นผู้ผิดนัดชำระหนี้ และบริษัทจำเป็นต้องเรียกร้องให้นายสิทธิชัย ในฐานะผู้ค้ำประกันชำระหนี้ตามสัญญาค้ำประกันดังกล่าวต่อไปโดยทันที
ทั้งนี้ ผู้สื่อข่าวตรวจสอบพบว่า บริษัท โรงแรมดาราเทวี จำกัด ไม่ได้ทำการชำระหนี้ให้แก่ บริษัทบริหารสินทรัพย์ โกลบอลวัน จำกัด ภายในวันที่กำหนดแต่อย่างใด ซึ่งสาเหตุในเบื้องต้น มีความเป็นไปได้ว่า อาจเกิดจากกรณีพิพาทเรื่องโครงสร้างการบริหารงานของ IFEC ซึ่งเป็นบริษัทแม่ของดาราเทวี ระหว่าง นายวิชัย และ นายสิทธิชัย  ดังนั้น ผู้ค้ำประกันทั้ง 2 ราย จึงมีภาระต้องรับผิดชอบต่อหนี้สินตามจำนวนเงินที่ตกลงไว้กับทางเจ้าหนี้สืบไป